Mga Salmo.
9.
Ang awit alang sa maestro sa mga mag-aawit. Awita kini sa tono sa awit nga “Ang Pagkamatay sa Anak.” Awit ni David. Pasalamatan ka nako, Ginoo, sa tibuok kong kasing-kasing. Isaysay ko ang tanan mong katingalahang mga buhat. 
Labing Halangdong Dios, maglipay gayod ako ug mag-awit ug mga pagdayeg tungod kanimo. 
Inigkakita sa akong mga kaaway kanimo mangatras sila. Magkapandol-pandol sila ug mangamatay. 
Tungod kay matarong ka nga maghuhukom nga naglingkod sa imong trono; imo akong gihukman ug imong gipamatud-an nga wala akoy sala. 
Imong gihukman ug gilaglag ang daotang mga nasod nga wala moila kanimo, busa dili na gayod sila mahinumdoman hangtod sa kahangtoran. 
Gilaglag mo ang akong mga kaaway. Imong gipangguba ang ilang mga lungsod, ug dili na gayod sila mahinumdoman pa hangtod sa kahangtoran. 
Apan ikaw, Ginoo, naghari sa walay kataposan; andam na ang imong trono sa paghukom. 
Imong hukman ang mga tawo sa kalibotan, subay sa hustisya ug kaangayan. 
Ginoo, ikaw ang tigpanalipod sa mga dinaog-daog ug dalangpanan panahon sa kalisod. 
Nagsalig kanimo ang mga tawo nga nakaila kanimo, kay wala mo man isalikway ang midangop kanimo. 
Awiti ninyo ug mga pagdayeg ang Ginoo nga naghari sa Zion! Imantala ninyo sa mga nasod ang iyang mga binuhatan! 
Gipanimaslan niya ang mga nangdaog-daog; nagpakabana siya sa pagpangayo ug tabang sa mga dinaog-daog. 
Ginoo, tan-awa kon giunsa ako pagdaog-daog sa akong mga kaaway. Kaloy-i ako ug luwasa sa kamatayon, 
aron masaysay ko sa mga tawo didto sa mga pultahan sa siyudad sa Zion ang imong kaayo kanako, ug madayeg ka nako. Maglipay ako didto tungod kay imo akong giluwas. 
Nahitabo gayod sa mga nasod ang ilang giplanong daotan. Sama ra nga nahulog sila sa bangag nga ilang gikalot o nalit-agan sa lit-ag nga ilang gibutang. 
Gipaila sa Ginoo kon kinsa gayod siya pinaagi sa iyang matarong nga paghukom. Ug ang mga daotang tawo naunay sa ilang kaugalingong daotang binuhatan. 
Mangamatay ang daotang mga tawo sa tanang nasod, kay gisalikway nila ang Dios. 
Dili sa tanang higayon nga pasagdan sa Dios ang mga kabos. Dili makawang ang ilang paglaom sa Dios. 
Sige na, Ginoo, ayaw tugoti nga hagiton ka sa mga tawo sa kalibotan. Hukmi ang mga nasod sa imong atubangan. 
O Ginoo, ipabati kanila ang kahadlok, ug ipaila kanila nga mga tawo lamang sila. 
